[pic] | KOMISIJA EVROPSKIH SKUPNOSTI |

Bruselj, 23.9.2009

COM(2009) 500 konč.

2009/0141 (AVC)

Predlog

ODLOČBA SVETA

o prenosu posebnih nalog v zvezi z delovanjem Evropskega odbora za sistemska tveganja na Evropsko centralno banko

{COM(2009) 499 konč.}{COM(2009) 501 konč.}{COM(2009) 502 konč.}{COM(2009) 503 konč.}{SEC(2009) 1234}{SEC(2009) 1235}

2009/0141 (AVC)

Predlog

ODLOČBA SVETA

o prenosu posebnih nalog v zvezi z delovanjem Evropskega odbora za sistemska tveganja na Evropsko centralno banko

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 105(6) Pogodbe,

ob upoštevanju predloga Komisije[1],

ob upoštevanju mnenja Evropske centralne banke[2],

ob upoštevanju privolitve Evropskega parlamenta[3],

ob upoštevanju naslednjega:

(1) Zaradi finančne krize so se pokazale pomembne pomanjkljivosti na področju finančnega nadzora, saj ni preprečil kopičenja prevelikih tveganj v finančnem sektorju, in predvsem slabosti sedanjega makrobonitetnega nadzora.

(2) Novembra 2008 je Komisija pooblastila skupino na visoki ravni pod predsedstvom Jacquesa de Larosièra („de Larosièrova skupina“), da pripravi priporočila, kako okrepiti evropsko nadzorno ureditev, da bi se bolje zaščitili državljani in ponovno vzpostavilo zaupanje v finančni sistem.

(3) De Larosièrova skupina je v končnem poročilu, ki ga je predstavila 25. februarja 2009, med drugim podala priporočilo za ustanovitev organa na ravni Skupnosti, ki bi bil zadolžen za nadzor tveganj v celotnem finančnem sistemu.

(4) Komisija je v sporočilu „Spodbujanje okrevanja evropskega gospodarstva“[4] z dne 4. marca 2009 pozdravila in podprla glavne usmeritve priporočil de Larosièrove skupine. Evropski svet se je na zasedanju 19. in 20. marca 2009 dogovoril, da je treba izboljšati predpise in nadzor na področju finančnih institucij v EU ter da bo podlaga za ukrepanje de Larosièrovo poročilo.

(5) Komisija je v sporočilu z naslovom „Evropski finančni nadzor“ z dne 27. maja 2009[5] določila vrsto reform sedanjih ureditev za varovanje finančne stabilnosti na ravni EU, med katere zlasti spada tudi ustanovitev Evropskega odbora za sistemska tveganja (ESRB), odgovornega za makrobonitetni nadzor. Svet na seji 9. junija 2009 in Evropski svet na seji 18. in 19. junija sta podprla stališče Komisije in pozdravila njeno namero, da poda zakonodajne predloge, ki bodo omogočali polno vzpostavitev novega okvira.

(6) Z Uredbo (ES) št. …/2009 Evropskega parlamenta in Sveta[6] se vzpostavi makrobonitetni nadzor finančnega sistema na ravni Skupnosti in ustanovi Evropski odbor za sistemska tveganja (ESRB).

(7) Evropska centralna banka lahko s svojim strokovnim poznavanjem makrobonitetnih vprašanj veliko prispeva k učinkovitemu makrobonitetnemu nadzoru finančnega sektorja EU.

(8) Svet je 9. junija 2009 ugotovil, da bi morala ECB zagotavljati analitično, statistično, administrativno in logistično podporo za ESRB. Torej je treba uveljaviti možnost, predvideno v Pogodbi, da se posebne naloge, ki se nanašajo na politike v zvezi z bonitetnim nadzorom, prenesejo na ECB, in sicer tako da se ECB zadolži za opravljanje nalog sekretariata ESRB –

SPREJEL NASLEDNJO ODLOČBO:

Člen 1 Članstvo

Predsednik in podpredsednik Evropske centralne banke sta člana splošnega odbora Evropskega odbora za sistemska tveganja, v nadaljnjem besedilu: ESRB, ki je bil ustanovljen z Uredbo XXXX.

Člen 2 Podpora ESRB

Evropska centralna banka opravlja naloge sekretariata ESRB in tako zagotavlja analitično, statistično, logistično in administrativno podporo. Naloge sekretariata, kot so opredeljene v členu 4(4) Uredbe XXXX, vključujejo zlasti:

1. pripravljanje sestankov ESRB;

2. v skladu s členom 5 te odločbe zbiranje in obdelovanje informacij, kamor se štejejo tudi statistični podatki, v imenu ESRB in za izpolnjevanje njegovih nalog;

3. pripravljanje analize, potrebne za opravljanje nalog ESRB;

4. zagotavljanje podpore ESRB pri mednarodnem sodelovanju na upravni ravni z drugimi ustreznimi organi na področju makrobonitetnih vprašanj;

5. zagotavljanje podpore za delo svetovalnega tehničnega odbora.

Člen 3 Organizacija sekretariata

1. ECB zagotovi zadostne kadrovske in finančne vire za opravljanje nalog sekretariata.

2. Vodjo sekretariata imenuje ECB po posvetovanju s splošnim odborom ESRB.

Člen 4 Vodenje

1. Predsednik splošnega odbora daje navodila vodji sekretariata v imenu ESRB.

2. Vodja sekretariata ali njegov predstavnik se udeležujeta sej splošnega odbora in pripravljalnega odbora ESRB.

Člen 5 Zbiranje informacij v imenu ESRB

1. ESRB določi, katere informacije so potrebne za izvajanje nalog ESRB. Glede na to sekretariat navedene informacije zbira redno in priložnostno, v skladu z določbami o zaupnosti iz člena 6.

2. Sekretariat lahko evropske nadzorne organe zaprosi za informacije o finančnih institucijah ali trgih v individualni, povzeti ali skupinski obliki, ki so pomembne za naloge ESRB, in v primerih, podrobneje opredeljenih v členu 15 Uredbe (ES) št. …/2009, nacionalne nadzorne organe, nacionalne centralne banke ali druge organe držav članic.

3. To zbiranje informacij v imenu ESRB lahko vključuje Skupnost, območje evra in nacionalne zbirne ali posamezne podatke, slednje na podlagi utemeljene prošnje. Sekretariat pred vložitvijo prošnje za podatke najprej upošteva obstoječe statistične podatke, ki jih pridobivata, širita in razvijata evropski statistični sistem in ESRB, nato pa se posvetuje z zadevnim evropskim nadzornim organom in tako zagotovi sorazmernost prošnje.

4. Sekretariat evropskim nadzornim organom da na voljo zahtevane informacije o sistemskih tveganjih, ki jih potrebujejo za izvajanje svojih nalog.

Člen 6 Zaupnost podatkov in dokumentov

1. Brez poseganja v uporabo kazenskega prava se nobena zaupna informacija, ki jo prejme sekretariat med opravljanjem svojih dolžnosti, ne sme razkriti nobeni osebi ali organu zunaj ESRB, razen v povzeti ali zbirni obliki, ki je takšna, da ni mogoče prepoznati posameznih finančnih institucij.

2. Sekretariat zagotovi zaupnost dokumentov, ki se predložijo ESRB in pripravljalnemu odboru ESRB, in postopkov teh organov.

3. ECB zagotovi zaupnost podatkov, ki jih prejme za opravljanje nalog v skladu s to odločbo. ECB vzpostavi notranje mehanizme in sprejme notranja pravila za zagotovitev varstva podatkov, ki jih zbere v imenu ESRB. Osebje ECB upošteva veljavna pravila v zvezi s poslovno skrivnostjo.

4. Informacije, ki jih ECB pridobi zaradi uporabe te odločbe, se uporabljajo samo za namene iz člena 2.

Člen 7 Klavzula o pregledu

Svet preuči to odločbo tri leta po datumu, določenem v členu 8, na podlagi poročila Komisije in se po prejemu mnenja ECB odloči, ali je treba to odločbo spremeniti.

Člen 8 Uporaba

Ta odločba se uporablja od DD/MM/LLLL; [isti datum kot Uredba].

Člen 9 Naslovnik

Ta odločba je naslovljena na Evropsko centralno banko.

V Bruslju,

Za Svet

Predsednik

[1] UL C , , str. .

[2] UL C , , str. .

[3] UL C , , str. .

[4] COM(2009) 114.

[5] COM(2009) 252.

[6] UL L , , str. .